钦定古今图书集成/理学汇编/经籍典/第037卷 > 《乞写秘阁书令馆职校雠札子》欧阳修
## 钦定古今图书集成/理学汇编/经籍典/第037卷 > 《乞写秘阁书令馆职校雠札子》欧阳修

臣近准敕兼判秘阁，检会先准皇祐元年七月十一
日中书札子节文：“奉圣旨，秘阁有阙者书名件用《崇
文总目》逐旋补写，依例酬校了，以黄绢装褫正副二
本，收附准备御览。内中取索，本阁寻具画一合行事
件闻奏”，蒙依所奏施行。当时虽有此行遣，寻值抄写
观文殿书，权住至今。伏见馆阁校雠之官，员数甚多。
“除系省府南曹外，其馀主判闲局及别无主判者，并
各无书校对，既无执事，因此多不入馆。伏以馆阁，国
家优养贤才之地，自祖宗以来，号为清职。今馆宇阒
然，尘埃满席，有同废局，甚可叹嗟。”臣今欲乞检会先
准皇祐元年七月十一日所降指挥，及一宗行遣次
第，许从本阁选请在院馆职官员，先“将秘阁书目与
《崇文总目》点对，内有见阙书籍，即于三馆取索，先校
定，然后抄写成书，仍差初校、覆校官刊正装褫。其合
行事件，已有画一起请。依奏指挥，亦乞检会施行。惟
元乞公用钱乞更不支破。其抄写楷书，候见得阙书
目，将见在楷书人数酌量多少，如阙人，即别具擘画
闻奏。”今取进止。